Dan Sexton
Ura > Seuraura

Sexton pelasi kauden 2005–2006 NAHL-junioriliigan Wichita Falls Wildcatsissa 2005–2006. USHL-joukkue Sioux Falls Stampede varasi hänet 107. pelaajana vuonna 2006. Sexton siirtyi joukkueeseen kaudeksi 2006–2007. Hän voitti koko liigan kevään 2007 pudotuspelien maalipörssin kahdeksalla osumallaan, tehotilaston lukemalla +9 ja kauden päätteeksi Clark Cupin. Vuodet 2007–2009 Sexton kävi Bowling Green State Universitya. Jälkimmäisellä yliopistokaudellaan 2008–2009 hän oli tehoilla 17+22=39 joukkueen paras pistemies ja maalintekijä. Sexton jakoi CCHA:n maalipörssin viidennen sijan NDU:n Calle Ridderwallin kanssa ja pistepörssin kuudennen sijan OSU:n John Albertin kanssa.
NHL-varaamaton Sexton teki huhtikuussa 2009 kaksivuotisen tulokassopimuksen Anaheim Ducksin kanssa. Hän aloitti kauden 2009–2010 ECHL-joukkue Bakersfield Condorsissa, jossa Sexton teki 18 runkosarjaottelussa tehot 13+13=26, kunnes hän siirtyi sarjatasoa ylemmäs AHL:n Manitoba Mooseen. Viiden siellä pelatun ottelun jälkeen Sexton debytoi NHL:ssä 4. joulukuuta 2009 vieraissa Minnesota Wildia vastaan tultuaan paikkaamaan loukkaantunutta Teemu Selännettä. Hän teki kolmannessa ottelussaan 8. joulukuuta 2009 NHL-uransa kaksi ensimmäistä maaliaan Dallas Starsia vastaan. Sexton kuului joulukuun 2009 positiivisimpiin yllättäjiin ja teki 14 ottelussa tehot 6+5=11. Yhteensä hän pelasi kauden aikana NHL:ssä 49 runkosarjaottelua tehopistein 9+10=19. Sexton pelasi kevätkaudesta myös ison osan Moosessa.
Kaudella 2010–2011 Sexton teki NHL:ssä 47 runkosarja- ja yhdessä playoff-ottelussa tehot 4+9=13. Osa kaudesta kului myös farmijoukkue Syracuse Crunchissa. Heinäkuussa 2011 hän teki kaksivuotisen jatkosopimuksen Ducksin kanssa. Sexton pelasi kuitenkin molemmat sopimuskautensa kokonaan farmissa. Kaudella 2011–2012 hän teki AHL:n yhden kauden piste-ennätyksensä tehoilla 13+30=43, joilla Sexton oli Crunchin neljänneksi paras pistemies. Hänet valittiin 6. marraskuuta 2011 AHL:n viikon pelaajaksi.
Syksyn 2012 harjoitusleirin päätteeksi Sexton siirrettiin luonnollisesti farmiin lähinnä NHL:n työsulun takia. Tammikuussa 2013 hän siirtyi try-outille AHL-joukkue Norfolk Admiralsiin. Viiden ottelun jälkeen Sexton sai jatkosopimuksen joukkueeseen. Hänen oikeudet oli vielä Admiralsissakin pelatessa Ducksilla, joka kuitenkin kauppasi hänet maaliskuussa Tampa Bay Lightningiin vaihdossa Kyle Wilsoniin. Sexton ei kuitenkaan pelannut kauttaan loppuun Lightningin farmijoukkue Admiralsissa, vaan palasi Syracuse Crunchin avuksi. Hän eteni joukkueen kanssa Calder Cup -finaaleihin saakka, jotka vei kuitenkin Grand Rapids Griffins otteluvoiton 4–2.
Kaudeksi 2013–2014 Sexton siirtyi vuoden mittaisella sopimuksella SM-liigajoukkue Turun Palloseuran riveihin. Hän oli joukkueen paras pistemies ja syöttäjä European Trophyssa tehoilla 3+7=10. Tammikuussa 2014 Sexton siirtyi kevääseen 2015 asti ulottuvalla sopimuksella KHL-joukkue Neftehimik Nižnekamskiin. Kaudella 2014–2015 hän voitti joukkueen sisäisen piste- ja syöttöpörssin tehoilla 19+28=47 sekä sisäisen tehotilaston lukemalla +14.
Sexton pelasi viisi kautta Neftehimikissä. Hän siirtyi kolmeksi vuodeksi KHL-seura Avtomobilist Jekaterinburgiin, ja palasi kaudeksi 2021–2022 Neftehimikiin. Kyseinen kausi jäi Sextonin viimeiseksi KHL:ssä Venäjän aloitettua Ukrainan sodan. Hän poistui sodan alettua maasta kesken pudotuspelien. Sexton pelasi vielä kauden Ruotsin SHL-liigan Växjö Lakersissa, ennen kuin lopetti ammattilaisuransa.